次韵蘇子瞻題李公麟畫馬圖
作者：蘇頌
朝代：宋

paragraphs: 霜紈橫卷書縚垂，軸以瑇瑁囊青絲。
披圖二妙駭人目，筆畫勁利如刀錐。
龍媒迥出丹青手，勢若飛動將奔馳。
韉銜如在赤墀立，僕御猶縱紅纓羈。
子虔六轡衒沃若，長康駿骨稱天奇。
雖傳畫譜入神品，未有墨客評黄雌。
六詩形似到作者，三馬意象能言之。
奇蹤莫辨霸或幹，高韵壓倒陸與皮。
從來神物不常有，未遇真賞何人知。
君不見開元廏馬四十萬，作頌要須張帝師。